Panama Papers: Zuma se broerskind genoemPres. Jacob Zuma se broerskind, Khulubuse Zuma, is een van die 140 mense wat genoem word in die sogenaamde Panama Papers. Die Panama Papers is die resultaat van ŉ wêreldwye ondersoek deur ŉ internasionale bondgenootskap van meer as 100 mediakanale en is gegrond op miljoene dokumente wat uitgelek het en glo wys hoe politici, bekendes en van die wêreld se rykste en magtigste mense “banke, regsfirmas en buitelandse skynmaatskappye gebruik om hul bates weg te steek”. Die 11,5 miljoen dokumente wat uitgelek het, is van die Panamese regsfirma Mossack Fonseca. Die prokureursfirma se dienste sluit onder meer in die integrasie van maatskappye in buitelandse jurisdiksie, die administrasie van buitelandse maatskappye teen ŉ jaarlikse fooi en batebestuur. Die uitlek van die maatskappy se interne databasis word as een van die grootstes nog beskryf, selfs groter as die berugte WikiLeaks. Volgens die International Consortium of Investigative Journalists (ICIJ), wat die dokumente beskikbaar gestel het, het die ondersoek ŉ rolverdeling van karakters ontbloot wat van buitelandse maatskappye gebruik maak om “omkopery te fasiliteer, asook wapentransaksies, belastingontduiking, finansiële bedrog en dwelmhandel”. ICIJ het gesê die dokumente behels die “afgelope 40 jaar se dag-tot-dag-sake van Mossack Fonseca”. Clive Khulubuse Zuma word intussen by ŉ omstrede olietransaksie in die Demokratiese Republiek van die Kongo (DRK) betrek. “Zuma is gemagtig om Caprikat Limited, een van twee buitelandse maatskappye wat op omstrede wyse olievelde in DRK bekom het, te verteenwoordig. Teen die einde van die somer in 2010, terwyl daar vrae was oor die verkryging, het die Britse Maagde-eilandgroep se owerhede vir Mossack Fonseca opdrag gegee om agtergrondinligting oor Zuma te verskaf, iets wat die regsfirma nog nie voorheen verkry het nie. Mossack Fonseca het dieselfde jaar besluit om sy verhouding met die twee maatskappye te beëindig. Zuma en verteenwoordigers van die maatskappye het bewerings van wandade verwerp en beweer dat die olietransaksies ‘baie aanloklik’ is vir die DRK-regering,” lui ’n inskrywing op die Panama Papers se webwerf. ’n Woordvoerder van Fleurette, die eienaar van die twee maatskappye, het by navraag van Panama Papers gesê “die DRK trek groot voordeel” uit “beleggings en langtermyn-verbintenis” en dat “plaaslike gemeenskappe omvattend bevoordeel word”. Zuma het nie op navrae gereageer nie.